b'\n_START_ARTICLE_\nOddelek za geografijo, Fakulteta za humanisti\xc4\x8dne \xc5\xa1tudije Univerze na Primorskem\n_START_PARAGRAPH_\nOddelek za geografijo deluje na Fakulteti za humanisti\xc4\x8dne \xc5\xa1tudije Univerze na Primorskem. Ustanovljen je bil leta 2001.\n_START_SECTION_\n\xc5\xa0tudijski programi\n_START_PARAGRAPH_\nGeografija na Oddelku za geografijo Fakultete za humanisti\xc4\x8dne \xc5\xa1tudije Univerze na Primorskem je sodoben \xc5\xa1tudij z uporabo e-u\xc4\x8dilnic, kjer se \xc5\xa1tudira v manj\xc5\xa1ih skupinah in z individualnim pri-stopom, v spro\xc5\xa1\xc4\x8denem in ustvarjalnem vzdu\xc5\xa1ju. Diplomanti pridobijo odli\xc4\x8dne kompetence s podro\xc4\x8dja geografskih informacijskih sistemov (GIS) in poglobljena znanja geografskih raziskovalnih metod. GIS predmeti so v predmetniku v vseh letnikih programov prve in druge stopnje. Na terenskih vajah in samostojnih terenskih seminarjih \xc5\xa1tudenti spoznavajo Istro, Zahodno in Srednjo Evropo, Slovenijo z zamejstvom in Jugovzhodno Evropo. Pri \xc5\xa1tudiju se tesno prepletata pedago\xc5\xa1ko in raziskovalno delo. \xc5\xa0tudenti so vklju\xc4\x8deni v izmenjave v tujini, v okviru Dru\xc5\xa1tva mladih prijateljev geografije Koper pa lahko sodelujejo na doma\xc4\x8dih in mednarodnih kongresih, delavnicah in ekskurzijah. \xc5\xa0tudijska praksa pri partnerjih oddelka diplomantom odpira dodatne zaposlitvene mo\xc5\xbenosti.\n_START_SECTION_\nUniverzitetni \xc5\xa1tudijski program Geografija 1. stopnje\n_START_PARAGRAPH_\n\xc5\xa0tudijski program traja tri leta in vodi do strokovnega naziva diplomirani/-a geograf/-inja (UN). Program s 180 kreditnimi to\xc4\x8dkami je organiziran v obliki predavanj, vaj, seminarjev, \xc5\xa1tudijske prakse, terenskih vaj in terenskih seminarjev. \xc5\xa0tudij geografije poleg temeljnih vsebin ponuja poglobljena prakti\xc4\x8dna znanja uporabe sodobnih geografskih informacijskih sistemov (GIS), terenske seminarje in \xc5\xa1tevilne terenske vaje doma in v tujini, dobro poznavanje terenskih in kabinetnih metod geografskega raziskovanja, tematsko kartografijo ter prakti\xc4\x8dno usposabljanje v delovnem okolju.\n_START_SECTION_\nUniverzitetni dvopredmetni \xc5\xa1tudijski program Geografija 1. stopnje\n_START_PARAGRAPH_\n\xc5\xa0tudijski program traja tri leta in vodi do strokovnega naziva diplomirani/-a geograf/-inja (UN) in \xe2\x80\xa6 (odvisno od predmetne vezave). Program s 180 kreditnimi to\xc4\x8dkami, 90 kreditnih to\xc4\x8dk za posamezno predmetno vezavo, je organiziran v obliki predavanj, vaj, seminarjev, prakti\xc4\x8dnega usposabljanja, terenskih vaj in terenskih seminarjev. \xc5\xa0tudij geografije poleg temeljnih vsebin s podro\xc4\x8dja geografije in druge predmetne vezave ponuja poglobljena prakti\xc4\x8dna znanja uporabe sodobnih geografskih informacijskih sistemov (GIS), terenske seminarje (izbirno) in \xc5\xa1tevilne terenske vaje doma in v tujini, dobro poznavanje terenskih in kabinetnih metod geografskega raziskovanja, tematsko kartografijo ter prakti\xc4\x8dno usposabljanje v delovnem okolju.\n_START_SECTION_\nMagistrski \xc5\xa1tudijski program Geografija 2. stopnje\n_START_PARAGRAPH_\nMagistrski \xc5\xa1tudijski program 2. stopnje Geografija izobra\xc5\xbeuje \xc5\xa1tudente za pridobitev ustreznih kompetenc s podro\xc4\x8dja prostorskega planiranja, ki zajemajo sposobnosti kompleksnega - celovitega vrednotenja geografskih prostorskih procesov in problemov, s posebnim poudarkom na razumevanju sodobnih dru\xc5\xbebenih sprememb, kulturne in pokrajinske razli\xc4\x8dnosti, prepletanju lokalnosti in globalnosti ter razumevanju sistemske povezanosti med razli\xc4\x8dnimi vidiki trajnostnega prostorskega razvoja._NEWLINE_\xc5\xa0tudijski program traja dve leti in vodi do strokovnega naziva magister/-ica geografije. Program obsega 120 kreditnih to\xc4\x8dk in je organiziran v obliki predavanj, seminarjev, terenskih vaj ter prakti\xc4\x8dnega usposabljanja v delovnem okolju. V obeh letnikih \xc5\xa1tudija sta tudi predmeta z GIS vsebinami._NEWLINE_Magistrski \xc5\xa1tudijski program Geografija 2. stopnje je \xc5\xbee v osnovi specializiran v podro\xc4\x8dje prostorskega planiranja. Program ima usmeritvi: Planersko usmeritev in Krasoslovno usmeritev. Planerska usmeritev ima dodaten poudarek na sodobnih geografskih procesih in planiranju v Sredozemlju (morje in obalna obmo\xc4\x8dja), Krasoslovna usmeritev pa poseben poudarek na krasoslovnih temah.\n_START_SECTION_\nMagistrski pedago\xc5\xa1ki dvopredmetni \xc5\xa1tudijski program Geografija 2. stopnje\n_START_PARAGRAPH_\nMagistrski dvopredmetni pedago\xc5\xa1ki \xc5\xa1tudij geografije je \xc5\xa1tudij, ki izobra\xc5\xbeuje u\xc4\x8ditelje geografije in druge predmetne vezave na osnovni in srednji \xc5\xa1oli, zato so temeljni cilji diplomante usposobiti za samostojno opravljanje strokovnega dela v vzgoji in izobra\xc5\xbeevanju, jim zagotoviti potrebno znanje s podro\xc4\x8dja fizi\xc4\x8dne, dru\xc5\xbebene in regionalne geografije za sodobno pou\xc4\x8devanje geografije v osnovnih in v srednjih \xc5\xa1olah ter jim zagotoviti pridobitev potrebnih kompetenc za pedago\xc5\xa1ko delo. Struktura dvopredmetnega pedago\xc5\xa1kega \xc5\xa1tudija enakovredno obsega vsebine in kompetence geografije in drugega strokovnega podro\xc4\x8dja. Splo\xc5\xa1ne pedago\xc5\xa1ke vsebine programa se izvajajo v okviru Pedago\xc5\xa1ke fakultete Univerze na Primorskem._NEWLINE_\xc5\xa0tudijski program traja dve leti in vodi do strokovnega naziva magister profesor geografije in \xe2\x80\xa6/ magistrica profesorica geografije in \xe2\x80\xa6. Program obsega 120 kreditnih to\xc4\x8dk in je organiziran v obliki predavanj, vaj, seminarjev, terenskih vaj ter integrirane in pedago\xc5\xa1ke prakse v osnovni in srednji \xc5\xa1oli.\n_START_SECTION_\nDoktorski \xc5\xa1tudijski program Geografija 3. stopnje\n_START_PARAGRAPH_\nGlavni namen doktorskega \xc5\xa1tudijskega programa 3. stopnje Geografija je zagotoviti doktorandom poglobljena teoretska in metodolo\xc5\xa1ka znanja s podro\xc4\x8dja raziskovalnega dela na podro\xc4\x8dju geografije ter razviti kompetence, ki zagotavljajo usposobljenost za samostojno raziskovalno delo ter ustvarjanje novega temeljnega (teoretsko-metodolo\xc5\xa1kega) znanja, nove prispevke k znanosti in sposobnost uporabe znanj na doma\xc4\x8dem in mednarodnem nivoju._NEWLINE_\xc5\xa0tudijski program traja tri leta in vodi do znanstvenega naslova doktor / doktorica znanosti. Program obsega 180 kreditnih to\xc4\x8dk in je organiziran v glavnem v obliki individualnih konzultacij z mentorjem in nosilci izbranih predmetov. \xc5\xa0tudent v prvem letniku opravi obveznosti pri temeljnem predmetu Teorija in metodologija geografije, nato pa si iz nabora \xc5\xa1tirih izbirnih predmetov (Planiranje in trajnostni razvoj, Okoljske spremembe in naravne nesre\xc4\x8de, Politi\xc4\x8dna geografija in geografija globalizacije, Ekonomska geografija in geografija marginalnosti) izbere dva. Poudarek je na poglobljenem raziskovalnem delu na vsebini doktorske disertacije v tesnem sodelovanju z mentorjem. \xc5\xa0tudijski program doktorandom odpira odli\xc4\x8dne osnove za delo v znanstvenih in univerzitetnih ustanovah, za vodenje raziskovalnega dela in za usmerjanje politike v zvezi z dru\xc5\xbebenimi, okoljskimi in prostorskimi pojavi, medetni\xc4\x8dnimi odnosi, razumevanjem sodobnih okoljskih sprememb in mednarodnim povezovanjem.'